KIRJALLINEN KYSYMYS P-0001/03 esittäjä(t): Joan Colom i Naval (PSE) komissiolle. Säiliöalus Prestigen uppoamisen aiheuttaman öljyvahingon uhrien tukeminen.



Virallinen lehti nro 161 E , 10/07/2003 s. 0166 - 0167



KIRJALLINEN KYSYMYS P-0001/03 esittäjä(t): Joan Colom i Naval (PSE) komissiolle (9. tammikuuta 2003) Aihe: Säiliöalus Prestigen uppoamisen aiheuttaman öljyvahingon uhrien tukeminen Öljytankkeri Prestigen uppoaminen viime marraskuussa ja sitä seurannut öljykatastrofi on epäilemättä Espanjan uuden ajan historian suurin ympäristöonnettomuus ja se on aiheuttanut vahinkoja tuhansille ihmisille. Kööpenhaminassa kokoontunut Eurooppa-neuvostokin ilmaisi pahoittelunsa ja vakavan huolestuneisuutensa Espanjan luoteisrannikon edustalla tapahtuneen Prestige-säiliöaluksen vakavan onnettomuuden johdosta. Onnettomuudesta meriympäristölle ja sosioekonomiselle ympäristölle aiheutuneet vahingot ja tuhansien ihmisten toimeentuloon kohdistuva uhka ovat kohtuuttomia (ks. päätelmät 32, 33 ja 34). Mitä konkreettisia tukitoimia vahinkoa kärsineille ihmisille ja alueille komissio hyväksyi 31. joulukuuta 2002 mennessä? Mitkä ovat näiden tukitoimien hyväksymispäivämäärät ja rahamäärät? Koska Espanja oli mahdollisesti pyytänyt niitä? Merkitseekö jokin niistä ylimääräistä rahaa verrattuna määriin, jotka Espanja olisi yhteisön lainsäädännön mukaisesti joka tapauksessa saanut yhteisön talousarviosta vaikkei katastrofia olisi tapahtunutkaan? Michel Barnier'n komission puolesta antama vastaus (6. helmikuuta 2003) Komissio on yhtä mieltä parlamentin jäsenen kanssa ja ilmaisee solidaarisuutensa Prestige-säiliöaluksen onnettomuuden seurauksista kärsineitä tuhansia ihmisiä kohtaan. Unioni voi tukea Espanjan viranomaisia monin tavoin onnettomuuden seurauksista selviytymiseksi. Espanjan hallituksella on voimassa olevan lainsäädännön mukaan mahdollisuus käyttää katastrofin seurauksista selviytymiseen eräitä EAKR:n ja koheesiorahaston määrärahoja, jotka on jo annettu Espanjalle kaudeksi 20002006. Komissio ilmoittaa parlamentin jäsenelle, että toistaiseksi Espanjan viranomaiset ovat ilmoittaneet haluavansa käyttää eräiden puhdistustöiden suorittamiseen Galician kaudelle 20002006 hyväksytyn toimenpideohjelman toimenpidettä 3.5 (Actuaciones medioambientales en costas), jolle on myönnetty 64 516 472 euroa EAKR:n tukea. Kalastusalan kärsimien vahinkojen lievittämiseksi komissio esitti neuvostolle joitakin muutoksia kalastusalaa koskevien rakenteellisten tukitoimien nykyiseen lainsäädäntökehykseen, jotta alueen kalastus- ja vesiviljelyalalla toimivia voitaisiin tukea taloudellisesti. Esityksen johdosta neuvosto antoi 20 päivänä joulukuuta 2002 asetuksen (EY) N:o 2372/2002 erityistoimenpiteistä korvauksen myöntämiseksi Espanjan kalastus-, simpukanviljely- ja vesiviljelyaloille Prestige-säiliöaluksen öljyvuotojen vuoksi(1). Seuraaville erityistoimenpiteille on varattu 30 miljoonaa euroa yhteisön määrärahoja: a) korvaus henkilöille ja yritysten omistajille toiminnan väliaikaisesta lopettamisesta; b) toimenpiteet pyydysten ja muiden lisävarusteiden korvaamisen sekä kärsineiden alusten korjaamisen ja niiden vaurioituneiden osien vaihtamisen edistämiseksi; c) toimenpiteet simpukkaviljelmien ja vesiviljelylaitosten puhdistamisen, korjaamisen ja jälleenrakentamisen edistämiseksi; d) toimenpiteet, joilla korvataan simpukkakantojen uudistaminen. Lisäksi komissio tutkii myös muita rahoitusmuotoja, kuten Euroopan unionin solidaarisuusrahastoa, ottaen huomioon, että tämä rahasto on perustettu etenkin luonnonmullistusten eikä ainoastaan ympäristökatastrofien varalta ja että lainsäätäjä on vahvistanut tukikelpoisuuden arviointiperusteet rajoittavasti. Komissio tutkii parhaillaan Espanjan viranomaisten 14. tammikuuta 2003 toimittamaa hakemusta Euroopan unionin solidaarisuusrahastosta 11 päivänä marraskuuta 2002 annetussa asetuksessa (EY) N:o 2012/2002 vahvistettujen perusteiden mukaisesti. Solidaarisuusrahastosta voitaisiin mahdollisesti myöntää tukea pääasiassa rantojen puhdistamiseen. Tähän myönnettävät varat tulisivat jo aikaisemmin päätettyjen tukitoimien lisäksi. (1) EYVL L 358, 31.12.2002.